Maimane vandeesweek weer in hof oor skoleArgieffoto (Foto: ArtTower/Pixabay) Die voormalige DA-leier, Mmusi Maimane, sal later vandeesweek namens sy nuwe organisasie, One South Africa Movement, in die hof verskyn om die besluit om skole te midde van die Covid-19-pandemie te heropen, ter syde te stel. Luidens ’n verklaring sal die saak Donderdag en Vrydag in die Pretoriase hooggeregshof aangehoor word. Dié stap volg nadat Maimane vroeër vandeesmaand ŉ dringende aansoek by die konstitusionele hof ingedien het om te vra dat skole eers oor drie maande heropen. Dié aansoek is egter van die hand gewys op grond van die feit dat Maimane se organisasie nie behoorlik motiveer het waarom hy dié hof direk nader nie. Maroela Media het vroeër berig Maimane meen dit is onverantwoordelik om skole nou al oop te stel en dat leerders en onderwysers onveilig sal wees.